CELEX: 32016D0929(01)
Language: lt
Date: 1475020800000
Title: 2016 m. rugsėjo 28 d. Komisijos įgyvendinimo sprendimas dėl veikliųjų medžiagų patvirtinimų, kurie nustoja galioti 2019, 2020 ir 2021 m., atnaujinimo paraiškų vertinimo darbo programos sudarymo pagal Europos Parlamento ir Tarybos reglamentą (EB) Nr. 1107/2009

29.9.2016   
            
            
               LT
            
            
               Europos Sąjungos oficialusis leidinys
            
            
               C 357/9
            
         KOMISIJOS ĮGYVENDINIMO SPRENDIMAS
   2016 m. rugsėjo 28 d.
   dėl veikliųjų medžiagų patvirtinimų, kurie nustoja galioti 2019, 2020 ir 2021 m., atnaujinimo paraiškų vertinimo darbo programos sudarymo pagal Europos Parlamento ir Tarybos reglamentą (EB) Nr. 1107/2009
   (2016/C 357/05)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2009 m. spalio 21 d. Europos Parlamento ir Tarybos reglamentą (EB) Nr. 1107/2009 dėl augalų apsaugos produktų pateikimo į rinką ir panaikinantį Tarybos direktyvas 79/117/EEB ir 91/414/EEB (1), ypač į jo 18 straipsnį,
   kadangi:
   
               (1)
            
            
               daug veikliųjų medžiagų, kurios laikytos patvirtintomis pagal Reglamentą (EB) Nr. 1107/2009 ir įtrauktos į Reglamento (ES) Nr. 540/2011 (2) priedo A dalies sąrašą, patvirtinimų nustos galioti 2019 m. sausio 1 d. – 2021 m. gruodžio 31 d. Tos veikliosios medžiagos ir valstybės narės, įgaliotos atlikti jų vertinimą, siekiant atnaujinti patvirtinimus, įtrauktos į Komisijos įgyvendinimo reglamento (ES) Nr. 686/2012 (3) priedo B dalies sąrašą, kuriame nurodyta veiklioji medžiaga, dėl jos ataskaitą rengianti valstybė narė ir bendrai ataskaitą rengianti valstybė narė;
            
         
               (2)
            
            
               atsižvelgiant į tai, kiek tokio didelio skaičiaus veikliųjų medžiagų patvirtinimų atnaujinimo paraiškoms įvertinti valstybėms narėms ir Europos maisto saugos tarnybai reikia laiko ir išteklių, būtina sudaryti darbo programą, pagal kurią panašios veikliosios medžiagos būtų suskirstytos į grupes ir būtų nustatyti prioritetai, atsižvelgiant į su žmonių ir gyvūnų sveikata ar aplinka susijusius saugos aspektus, kaip nustatyta Reglamento (EB) Nr. 1107/2009 18 straipsnyje;
            
         
               (3)
            
            
               kaip nurodyta Reglamento (EB) Nr. 1107/2009 17 konstatuojamojoje dalyje, turėtų būti nustatytos medžiagos, kurių keliama rizika yra maža, ir sudarytos palankesnės sąlygos augalų apsaugos produktus, kurių sudėtyje yra tokių medžiagų, pateikti rinkai. Be to, įgyvendinant Europos Parlamento ir Tarybos direktyvos 2009/128/EB (4) tikslus, turėtų būti skatinama naudoti mažiausią neigiamą poveikį žmonių bei gyvūnų sveikatai ir aplinkai darančius augalų apsaugos produktus. Todėl programoje nedidelės rizikos veikliosios medžiagos turėtų būti priskirtos prie vienos grupės, kad jų vertinimas būtų atliekamas prioritetine tvarka ir jų patvirtinimas būtų atnaujintas laiku;
            
         
               (4)
            
            
               taip pat turėtų būti nustatytos medžiagos, kurios, kaip numatoma, dėl savo savybių gali neatitikti Reglamento (EB) Nr. 1107/2009 II priedo 3.6.2–3.6.5 ir 3.7 punktuose nustatytų patvirtinimo kriterijų. Programoje šios medžiagos turėtų būtų priskirtos prie vienos grupės, kad jų vertinimas būtų atliekamas prioritetine tvarka;
            
         
               (5)
            
            
               atsižvelgiant į patvirtinimų atnaujinimo paraiškų vertinimą atliekančių institucijų turimus išteklius, neatmestina galimybė, kad dėl šiuo sprendimu nustatyto dalies medžiagų vertinimo prioritetine tvarka kai kurių kitų veikliųjų medžiagų patvirtinimas gali baigti galioti iki priimant sprendimą dėl tų medžiagų patvirtinimo atnaujinimo. Tokiais atvejais tokių veikliųjų medžiagų patvirtinimo laikotarpis turėtų būti laiku pratęstas pagal Reglamento (EB) Nr. 1107/2009 17 straipsnį;
            
         
               (6)
            
            
               be nuostatos dėl panašių veikliųjų medžiagų sugrupavimo pagal jų vertinimo prioritetus, Reglamento (EB) Nr. 1107/2009 18 straipsnyje taip pat nustatyta, kad darbo programa turi apimti kai kuriuos konkrečius aspektus. Komisijos įgyvendinimo reglamentais (ES) Nr. 844/2012 (5) ir (ES) Nr. 686/2012 įgyvendinami atitinkamai Reglamento (EB) Nr. 1107/2009 18 straipsnio antros pastraipos a–e ir f punktai,
            
         NUSPRENDĖ:
   Vienintelis straipsnis
   Priimama šio sprendimo priede nustatyta darbo programa.
   
      Priimta Briuselyje 2016 m. rugsėjo 28 d.
      
         
            Komisijos vardu
         
         Vytenis ANDRIUKAITIS
         
            Komisijos narys
         
      
   
   
      (1)  OL L 309, 2009 11 24, p. 1.
   
      (2)  OL L 153, 2011 6 11, p. 1.
   
      (3)  2012 m. liepos 26 d. Komisijos įgyvendinimo reglamentas (ES) Nr. 686/2012, kuriuo valstybės narės įgaliojamos atlikti veikliųjų medžiagų vertinimą, reikalingą patvirtinimui atnaujinti (OL L 200, 2012 7 27, p. 5).
   
      (4)  2009 m. spalio 21 d. Europos Parlamento ir Tarybos direktyva 2009/128/EB, nustatanti Bendrijos veiksmų pagrindus siekiant tausiojo pesticidų naudojimo (OL L 309, 2009 11 24, p. 71).
   
      (5)  2012 m. rugsėjo 18 d. Komisijos įgyvendinimo reglamentas (ES) Nr. 844/2012, kuriuo nustatomos veikliųjų medžiagų patvirtinimo pratęsimo procedūros įgyvendinimo nuostatos, kaip numatyta Europos Parlamento ir Tarybos reglamente (EB) Nr. 1107/2009 dėl augalų apsaugos produktų pateikimo į rinką (OL L 252, 2012 9 19, p. 26).
   
      PRIEDAS
      
                  1.
               
               
                  Darbo programa taikoma veikliosioms medžiagoms, kurios laikytos patvirtintomis pagal Reglamentą (EB) Nr. 1107/2009, ir įtrauktos į Įgyvendinimo reglamento (ES) Nr. 686/2012 priedo B dalies sąrašą.
               
            
                  2.
               
               
                  Veikliųjų medžiagų patvirtinimų atnaujinimo paraiškų vertinimo prioritetai ir panašių veikliųjų medžiagų suskirstymas į grupes, kaip nustatyta Reglamento (EB) Nr. 1107/2009 18 straipsnyje:
                  
                              1)
                           
                           
                              patvirtinimų atnaujinimo paraiškos dėl veikliųjų medžiagų, kurios, atsižvelgiant į jų savybes, gali būti nustatytos kaip nedidelės rizikos veikliosios medžiagos, vertinamos prioritetine tvarka, kad kuo daugiau nedidelės rizikos veikliųjų medžiagų būtų galima patvirtinti nedelsiant arba kiek įmanoma greičiau;
                           
                        
                              2)
                           
                           
                              patvirtinimų atnaujinimo paraiškos dėl veikliųjų medžiagų, kurios, kaip numatoma, dėl savo savybių gali neatitikti Reglamento (EB) Nr. 1107/2009 II priedo 3.6.2–3.6.5 ir 3.7 punktuose nustatytų patvirtinimo kriterijų, vertinamos prioritetine tvarka. Todėl toks vertinimas turi būti atliekamas nedelsiant arba kiek įmanoma greičiau;
                           
                        
                              3)
                           
                           
                              jei veikliųjų medžiagų, kurioms netaikomi 1 ir 2 punktai, patvirtinimas, tikėtina, baigsis anksčiau negu bus priimtas sprendimas dėl jų patvirtinimo atnaujinimo, tokių veikliųjų medžiagų patvirtinimo laikotarpis laiku pratęsiamas pagal Reglamento (EB) Nr. 1107/2009 17 straipsnį.